ET

NÕUKOGU OTSUS,

24. september 2004,

millega lõpetatakse AKV-EÜ partnerluslepingu artikli 96 kohased konsultatsioonid Guinea-Bissauga

(2004/680/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse 23. juunil 2000 Cotonous allakirjutatud partnerluslepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel (edaspidi “AKV-EÜ partnerlusleping”), (1) eriti selle artiklit 96,

võttes arvesse nõukogus kokku tulnud liikmesriikide valitsuste esindajate sisekokkulepet AKV-EÜ partnerluslepingu rakendamiseks võetavate meetmete ja järgitavate menetluste kohta, (2) eriti selle artiklit 3,

võttes arvesse komisjoni ettepanekut,

ning arvestades järgmist:

Selle ajavahemiku lõpuks leiti, et nimetatud kohustusega kaasnesid mitmed praktilised meetmed, mis olid seotud AKV-EÜ partnerluslepingu oluliste osadega; samas pole praktikas piisavalt rakendatud mitmeid olulisi meetmeid, eelkõige riigi rahanduse konsolideerimisega seotud meetmeid,

ON TEINUD JÄRGMISE OTSUSE:

Artikkel 1

AKV-EÜ partnerluslepingu artikli 96 alusel Guinea-Bissau Vabariigiga alustatud konsultatsioonid on lõpetatud.

Artikkel 2

Lisas esitatud kirja projektis täpsustatud meetmeid kohaldatakse AKV-EÜ partnerluslepingu artikli 96 lõike 2 punktis c osutatud asjakohaste meetmetena.

Artikkel 3

Käesolev otsus jõustub selle Euroopa Liidu Teatajas avaldamise päeval.

Seda kohaldatakse 11 oktoobrist 2005.

(1) EÜT L 317, 15.12.2000, lk 3.

(2) EÜT L 317, 15.12.2000, lk 376.

LISA

Austatud …,

Euroopa Liit omistab suurt tähtsust AKV-EÜ partnerluslepingu artikli 9 sätetele. AKV-EÜ partnerlus on rajatud inimõiguste austamisele ning demokraatia ja õigusriigi põhimõtetele; see on ülalnimetatud lepingu oluline osa ja sellel põhinevad meie suhted.

Selles vaimus mõistis Euroopa Liit oma 18. septembri 2003. aasta avalduses 14. septembri 2003. aasta sõjaväelise riigipöörde selgesõnaliselt hukka.

Seoses sellega otsustas Euroopa Liidu Nõukogu 19. detsembril 2003 kutsuda Guinea-Bissau ametivõime alustama konsultatsioone, et uurida süvendatult olukorda ja leida meetmeid selle parandamiseks.

Need konsultatsioonid toimusid positiivses meeleolus 19. jaanuaril 2004 Brüsselis. Konsultatsioonide raames käsitleti mitmed põhiküsimusi ning üleminekuvalitsuse peaministril oli võimalus esitada Guinea-Bissau ametivõimude seisukoht ja olukorra analüüs. Euroopa Liit võttis teatavaks üleminekuvalitsuse poolt võetud kohustused:

— kinnitada Guinea-Bissau Vabariigi valitsuse üleminekuprogramm ja eelkõige parlamendivalimiste kava,

— kohaldada meetmeid riigi rahanduse konsolideerimiseks,

— kinnitada õigusemõistmise sõltumatuse taastamise ja tsiviilkontrolli taaskehtestamise protsess relvastatud jõudude üle.

Samuti lepiti kokku, et kolme kuu jooksul peetakse Guinea-Bissaus süvendatud dialoogi mitme esilekerkinud küsimuse üle ning selle ajavahemiku lõpus hinnatakse olukorda.

See süvendatud ja regulaarne dialoog toimus Guinea-Bissaus. See oli suunatud võetud kohustuste täitmiseks võetud meetmetele.

Guinea-Bissau ametivõimud astusid mitmeid märkimisväärseid samme. Konkreetselt märgime me järgmist:

— 28. ja 30. märtsil 2004 toimusid õiglased, vabad ja läbipaistvad üldvalimised,

— arenenud on õigusemõistmise sõltumatuse taastamise protsess koos riigiprokuröri nimetamisega ja kõrgema astme kohtu esimehe valimisega,

— võeti vastu majanduse hädaabiprogramm,

— viidi läbi riigiametnike loendus.

Need algatused on kindel märk riigi sotsiaalsest ja poliitilisest stabiilsusest. Ometi püsivad endiselt murekohad eelkõige riigi rahanduse konsolideerimise vallas, ning eriti seoses riigieelarvelise raamatupidamise, tollitulude kogumise ja riigiametnikele palga maksmisega.

Riigi rahanduse konsolideerimiseks rõhutab Euroopa Liit eelkõige järgmiste meetmete tähtsust:

— üleminekuvalitsuse poolt heakskiidetud majanduse hädaabiprogrammi rakendamise jätkamine,

— juba alustatud riigiametnike loenduse jätkamine,

— riigi rahanduse osas parandusmeetmete võtmine, sealhulgas finantskontrolli süsteemi, riigihangete ja -tulude auditeerimine,

— ühenduse eelarve abiprogrammi vahendite hüvitamine 2003. aastal vahendite kasutamise kohta teostatud auditi tagajärjel,

— riigikontrolli järelduste esitamine 2003. aasta riigitulude aruande kohta,

— haldus- ja kohtumenetluste jätkamine üleminekuperioodile eelneva valitsuse ametnike toimepandud rikkumiste või pettuste suhtes.

Konsultatsioonide tulemusel otsustati AKV-EÜ partnerluslepingu artikli 96 lõike 2 punktis c osutatud asjakohaste meetmetena normaliseerida suhteid ja jätkata koostööd, jälgides eespool loetletud edusamme riigi rahanduse vallas, õigussüsteemi sõltumatuse taastamisel ja tsiviilkontrolli taaskehtestamisel relvajõudude suhtes, samuti valimiste ajakava koostamisel presidendivalimiste korraldamiseks. Sellega peaksid olema loodud tingimused, et tagada presidendivalimiste toimumine läbipaistvalt ja demokraatlikult. Euroopa Liit kontrollib regulaarselt arengut eespool nimetatud valdkondades.

Euroopa Liit on valmis jätkama tihedat poliitilist dialoogi Teie demokraatlikult valitud valitsusega ning aitama kaasa demokraatia tugevdamisele Teie riigis.

Lugupidamisega

Komisjoni nimel